钦定古今图书集成/历象汇编/庶征典/第094卷 > 《谢敕示苦旱诗启》梁·简文帝
## 钦定古今图书集成/历象汇编/庶征典/第094卷 > 《谢敕示苦旱诗启》梁·简文帝

伏以九年之水，不伤尧政；七载之旱，无累汤朝。岁弘
则公田已修，农勤则我庾惟亿。今者亢阳以来，为日
未久，将恐督邮不黜，失在汝南之守；曝胔未收，无伤
河南之尹。而载劳兴居，仰发歌咏，无爱珪璧，有事山
川。菲饮食矣，加之以撤膳焉；中夜不寝，加之以申旦
焉。此唐虞之所阙如，轩顼之所不逮。